**Bahodirjon Shermuhammadovich Shermuhammadov** (1973-yil 10-iyun, Rishton tumani, Fargʻona viloyati, Oʻzbekiston SSR) — oʻzbekistonlik olim, pedagogika fanlari doktori (2016), professor. 2021-yildan Fargʻona davlat universiteti rektori.

Biografiyasi
------------

Bahodirjon Shermuhammadov 1973-yil 10-iyun Fargʻona viloyati Rishton tumani ziyolilar oilasida tugʻilgan. Otasi Shermuhammad Mirzaolimov va onasi O‘lmasxon Mirzaolimova pedagog boʻlishgan. 1990-yilda Rishton tumanidagi 2-maktabni tugatib, shu yili Toshkent davlat pedagogika institutining tarix fakultetiga oʻqishga kirib, 1995-yilda ushbu institutni bitiradi. 2001-yilda Toshkent moliya institutini tugatgan. 1996—2002-yillar Toshkent davlat pedagogika universiteti yoshlar tashkiloti rahbari, 2002—2007-yillarda Toshkent shahri, Yakkasaroy tumani hokimligida bo‘lim boshlig‘i, 2007—2009-yillarda Nizomiy nomidagi Toshkent davlat pedagogika universiteti doktoranti, 2009—2011-yillarda Toshkent to‘qimachilik va yengil sanoat instituti ma’naviy-ma’rifiy ishlar bo‘yicha prorektori, 2011—2017-yillarda Vazirlar Mahkamasining Ta’lim, ilm-fan va yoshlar siyosati masalalari axborot tahlil departamenti xodimi, 2017—2018-yillarda Ma’naviyat va ma’rifat markazi rahbarining o‘rinbosari, 2018—2019-yillarda O‘zbekiston Respublikasi Prezidenti administratsiyasi milliy qadriyatlar, ma'naviyat va ma'rifatni o‘rganish hamda rivojlantirish shoʻbasi bosh konsultanti, 2019—2021-yillarda Oliy va o‘rta maxsus ta'lim vazirining yoshlar, ma'naviyat va ma'rifat masalalari bo‘yicha o‘rinbosari vazifasida ishlagan. 2021-yildan Fargʻona davlat universiteti rektori. 

### Ilmiy faoliyati

Bahodirjon Shermuhammadov ilmiy ishlari yoshlar orasida milliy g‘oya targ‘iboti samaradorligini oshirishning ustuvor yo‘nalishlari va ijtimoiy-pedagogik xususiyatlarini ochib berish, milliy g‘oya targ‘iboti samaradorligini oshirish mezonlari va ko‘rsatkichlarni aniqlashtirish hamda pedagogik mexanizmlarini takomillashtirish, shuningdek, bu sohaning pedagogik monitoringini ishlab chiqish va amaliy-texnologik tizimini takomillashtirishga oid. Bahodirjon Shermuhammadov 2006-yilda „Yoshlar ongiga milliy istiqlol g‘oyasini singdirishning pedagogik asoslari" mavzusida nomzodlik ishini himoya qilib, pedagogika fanlari nomzodi ilmiy darajasini, 2016-yilda pedagogika nazariyasi va tarixi, ta’limda menejment ixtisosligi bo‘yicha „Yoshlar orasida milliy g‘oya targ‘iboti samaradorligini oshirish" mavzusida doktorlik dissertatsiyasini himoya qilib, pedagogika fanlari doktori ilmiy darajasini olgan. Bahodirjon Shermuhammadov 3 ta monografiya, 4 ta darslik, 60 ga yaqin ilmiy maqolalar muallifi.

Mukokofotlari
-------------

* „Oʻzbekiston belgisi" koʻkrak nishoni (2008).

Manbalar
--------

1. 1 2 3  *Oʻzbekistonning taniqli olimlari ensiklopediyasi*, 1-tom (oʻzbekcha), Toshkent: Science and Innovation, 2022 — 342 bet.
2. ↑  „ШЕРМУХАММАДОВ Баходиржон Шермухаммадович".
3. ↑  „Oliy va o‘rta maxsus ta'lim vaziriga yangi o‘rinbosar tayinlandi" (12-noyabr 2019-yil).
4. ↑  „Баходиржон Шермухаммадов назначен замглавы Минвуза" (13-noyabr 2019-yil).
5. ↑  „Fargʻonadagi 2ta OTMga yangi rektor tayinlandi" (11-iyun 2021-yil).
6. ↑  „2 ta OTMga rektor tayinlandi" (11-iyun 2021-yil). 22-iyul 2023-yilda asl nusxadan arxivlandi. Qaraldi: 22-iyul 2023-yil.

  

|  |  |
| --- | --- |
|  | Ushbu maqolada Oʻzbekistonning taniqli olimlari ensiklopediyasi maʼlumotlaridan foydalanilgan. |